15 דקות (ארגון)

15 דקות - ארגון צרכני התחבורה בישראל הוא עמותה רשומה הפועלת בישראל, שמטרתה לשפר את התחבורה ציבורית בישראל. הארגון המקדם תחבורה נגישה, ירוקה וצודקת יותר לתושבי ישראל. הארגון מייצג את ציבור הנוסעים והנוסעות ופועל למענו מול המדינה, הרשויות המקומיות וכל בעלי העניין הרלוונטיים, בכדי להגדיל ולשפר את אפשרויות ההתניידות שהן חלופה לרכב הפרטי - בתחבורה ציבורית ומקיימת.

 היסטוריה 
ארגון 15 דקות הוקם בשנת 2009 ביוזמה מקומית של שני פעילים ירושלמים, יוסי סעידוב ואהוד עוזיאל, במטרה לשפר את התחבורה הציבורית בשכונת מגוריהם. השניים, כצעד ראשון, יזמו מפגש תושבים בנושא תחבורה, שפורסם בשיטת חבר מביא חבר. למפגש זה הגיעו כ-100 תושבים מכל רחבי העיר, והצלחתו הרבה הניעה פעילות ירושלמית מקומית במגוון נושאים, בהם: מידע בתחנות, איסוף תלונות, פרסום מדריך לתביעות קטנות לנוסעי התחבורה הציבורית וקמפיין עלייה מכל הדלתות. בין ההצלחות נוסד גם קו 15 הפופולרי, קו ישיר לתחנה המרכזית מהקטמונים, אשר אמור להגיע ב-15 דקות בלבד. הקו קרוי על שם העמותה, ששמה "15 דקות" נועד להדגיש את החשיבות של קיצור זמני נסיעה בתחבורה ציבורית, כך שתהווה חלופה לשימוש ברכב הפרטי.

 צוות 
בעקבות הצלחת הפעילות הירושלמית החלו הפעילים לפעול להפיכת היוזמה לארגון ארצי. גיל יעקב, ששימש עד אז כמנכ"ל "מגמה ירוקה" ופעיל בתחום התחבורה, נקרא לעמוד בראש הארגון ולהוביל מהלך זה. הוא הוביל את תהליך הקמת העמותה, ושימש כמנכ"ל הארגון עד לשנת 2019. יוסי סעידוב המשיך בפעילותו כדובר הארגון. אליהם הצטרפו להקמה ולצוות הקבוע לרה פארן, ששימשה כרכזת מאבקים ציבוריים וקשרי קהילה ודפנה עורי מסטצ'קין שריכזה את פניות הציבור ופרויקטים מיוחדים. משנת 2013 רשום הארגון כעמותה רשומה (ע"ר). בשנת 2018 נבחרו גיל יעקב ויוסי סעידוב לרשימת 100 האנשים המשפיעים של דה-מרקר לשנה זו. בהסבר לבחירתם נכתב: "כיום, 15 דקות הוא הארגון המשפיע ביותר שפועל בתחום זה, שהשפעתו על איכות חייהם של הישראלים רבה".

בשנת 2019 נבחרה שמרית נוטמן לתפקיד מנכ"לית הארגון. במרץ 2021 הודיעה על עזיבתה ובמקומה מונתה לרה פארן, שהייתה שותפה לצוות הקמת העמותה. באוקטובר 2023 מונתה סיון שמואלוביץ' למנכ"לית, לאחר שהחלה את דרכה בארגון כמנהלת קשרי ממשל וקידום מדיניות.

דפנה עורי מסטצ'קין מכהנת כיו"ר הוועד המנהל, יחד עם סאלי גליצנשטיין, לשעבר מנכ"לית חברת התשתיות העירונית יפה נוף בחיפה, אלון סיגלר, מתכנן ערים ותחבורה מייסד ושותף בחברת last mile, ועו"ד עידן בלה מפירמת אורנה לין ושות', שהיה פעיל בעבר בעמותה.

 תחומי פעילות 
מאז הקמתו ב-2013 הארגון פועל ברמה הפרטנית, המקומית והארצית דרך מאבקים ציבוריים ותקשורתיים, ובעזרתם של מתנדבים ואנשי מקצוע הפועלים בהתנדבות.

לארגון מוקד פניות ציבור שמסייע לאנשים פרטיים לפתור בעיות בתחום התחבורה הציבורית ולמצות את זכויותיהם כצרכנים. באתר הארגון ניתן למצוא מידע ומדריכים מפורטים להגשת תביעות קטנות בגין הפרות של תנאי הרישיון כנגד מפעילי התחבורה הציבורית. בשנת 2017 הפעיל הארגון אפליקציה לאיסוף דיווחים מהציבור, אך האפליקציה נסגרה. איסוף הדיווחים מתבצע באמצעות פיצ'ר מובנה בשם BetterBus בתוך יישומון "הופאון רב-פס". ביישומון ניתן לשלם בתחבורה הציבורית, לתכנן מסלול ולצפות בזמני אמת, להטעין את הרב קו, והחל מינואר 2025 ניתן לדווח על בעיות ושביעות רצון מהתחבורה הציבורית ומהתחנות. הדיווחים משמשים להפקת דו"חות מקצועיים ופעולה מרוכזת מול הגורמים האחראים על שירותי התחבורה בישראל: משרד התחבורה, החברות המפעילות, והרשויות המקומיות. הדו"חות התקופתיים של הארגון חשופים לציבור והם זכו לסיקור במספר ערוצי תקשורת.

ברמה הארצית הארגון מקדם נושאי רוחב מול משרד התחבורה, בכנסת ובעזרת התקשורת. 

ברמה המקומית הארגון מקדם את פעילות הרשויות המקומיות והאזוריות בנושאי תחבורה, באמצעות מערכת מידע ייחודית שפיתח בשם BUS BI.

 הישגים 
 קידום נתיבי תחבורה ציבורית - באמצעות קמפיין שנמשך שלוש שנים, בסופו משרד התחבורה והרשויות בגוש דן הגיעו להסכמות לגבי תוכנית "מהיר לעיר", שלפיה יוקצו עשרות ק"מ של כבישים לטובת נת"צים. הארגון מנהל מעקב אחר הביצוע, ומפעיל לחץ ציבורי ותקשורתי לקידום תוכניות תקועות.
 בעקבות לחץ ציבורי בהובלת ארגון "15 דקות" בוצע תיקון חקיקה המאפשר הצבת מצלמות אכיפה המתעדות נסיעת כלי רכב פרטיים בנתיבי התחבורה הציבורית. סמכויות האכיפה הורחבו אפוא לרשויות המקומיות.
 עלייה מכל הדלתות – בזכות מאבק החל מנובמבר 2015 התאפשרה לראשונה עלייה מכל דלתות האוטובוס בשליש מהקווים העירוניים. הארגון ממשיך לקדם את הרחבת האפשרות לעליה מכל הדלתות, מכיוון שנמצא שהיא חוסכת כרבע מזמן הנסיעה של קו עירוני.
 הגעה מהירה לאזורי תעסוקה – קמפיין אשר תרם להשקת קווים מהירים לאזורי תעסוקה ולהוצאה לפועל של תוכנית "קווי הזנק" על ידי משרד התחבורה.
 הפחתת הזיהום בתחנה המרכזית בירושלים – פסק דין תקדימי בתביעה של פעילי 15 דקות חייב את הנהלת התחנה להתקין אמצעים להפחתת הזיהום באולמות הנוסעים.
 רב-קו במוניות השירות – בשיתוף עם ארגון נהגי המוניות וארגוני הגיל השלישי הובילו פעילי "15 דקות" מהלך להכנסת הרב-קו למוניות השירות. בדצמבר 2017 הכריז שר התחבורה ישראל כץ כי בסוף 2018 יוכנס הרב-קו למוניות.
 החלפת חברת סיטיפס - בעקבות קמפיין מוצלח של הפעילים הירושלמים בארגון נמנע חידוש חוזה ההפעלה של הרכבת הקלה מול חברת סיטיפס.
 הפעלת מוקד תביעות קטנות – עשרות תביעות קטנות נגד מפעילי תחבורה ציבורית הוגשו בליווי אוניברסיטת תל אביב ומוקד 15 דקות – כולן הסתיימו בפיצוי לנוסעים.
 שיפורים נקודתיים – מאות שיפורים בשירותי התחבורה הציבורית בוצעו על ידי משרד התחבורה והמפעילים בעקבות פעילות מוקד הפניות.
 פעילות פרלמנטרית – חברי הארגון נוכחים באופן קבוע בוועדות בכנסת לקידום נושאים שונים כגון תכנון עירוני, קידום תחבורה ציבורית, השפעה על סדרי עדיפויות תקציביים, תקן תחנות אוטובוס, תיאום וקישור בין הרכבות לאוטובוסים, קידום הקו הסגול והכחול של הרכבת הקלה בגוש דן, רפורמת התעריפים, מעקב אחר יישום תוכניות משרד התחבורה.
 "מהיר ועכשיו" – ייזום וקידום רשת של קווים מהירים על תוואי הרכבת הקלה בגוש דן, שיפעלו כקווים מכינים עד שתחל פעילותה ב-2030. קווים אלו יופעלו על ידי מערכת אוטובוסים מהירה (BRT) ותינתן להם קדימות על ידי נתיבי תחבורה ציבורית.
 דו"ח דירוג יישובים - דירוג פעילות של מועצות מקומיות ושירות התחבורה הציבורית בתחומן.
 תוכניות בנייה – הארגון מספק חוות דעת מקצועיות לתוכניות מתאר עירוני ומנסה להשפיע על תוכניות המתאר לקידום נגישות לתחבורה ציבורית וסביבתית.
 בינואר 2018 יזם הארגון בשיתוף עם לובי 99 ומגמה ירוקה את "יום הזעם בפקקים", פעילות מחאה שבה צפרו נהגי ישראל על היעדר פתרונות תחבורה מספקים לרכב הפרטי. במקביל פועל הארגון "תוכנית חירום" לקידום תחבורה ציבורית, שעליה חתמו כ-40 חברי כנסת.
 ב-2017 העביר הארגון סדנאות ותוכניות חינוך בבתי ספר העוסקות בכלים ליצירת שינוי בתחבורה הציבורית. הסדנאות העניקו כלים לשיפור המציאות ולאזרחות פעילה, תוך שילוב עשייה על מנת לשפר בעיות המטרידות את האזרחים.

 בנובמבר 2024 קיים הארגון כנס על עתיד התחבורה הציבורית בישראל, בהשתתפות מנכ"ל משרד התחבורה משה בן זקן, ובהנחיית העיתונאית חן זנדר. בכנס התקיים פאנל ראשי ערים בהשתתפות ראש עיריית הרצליה יריב פישר, ראש עיריית הוד השרון אמיר כוכבי, ראש עיריית כרמיאל משה קונינסקי וראש עיריית גני תקווה ליזי דלריצ'ה.
 הארגון פרסם דו"ח מקצועי המסכם את שנת הפעילות הראשונה של הרכבת הקלה בגוש דן. הדו"ח סקר את הכשלים והבעיות הרבות שקיימים בקו האדום, והציע המלצות אופרטיביות לפעולה. הדו"ח נלמד על ידי חברת נת"ע, האחראית על הרכבת הקלה, ובעקבותיו הוטמעו נהלי עבודה חדשים ויישום ההמלצות המרכזיות.
 בלימת עליות המחירים בתחבורה הציבורית - ארגון 15 דקות פועל באופן עקבי מול משרדי התחבורה והאוצר למנוע את עליות המחירים הצפויות על ידי שיח שוטף ועקבי עם מקבלי ההחלטות, כולל פניות רשמיות לגורמים הרלבנטיים, השתתפות בדיונים בכנסת, קמפיינים ציבוריים להפעלת מנועי לחץ, פרסומים תקשורתיים ומתן ביטוי לרחשי הנוסעים והנוסעות מהשטח אל מסדרונות הכנסת. באפריל 2025 התייקרו מחירי התחבורה הציבורית, כשמחיר נסיעה בודדת עלה מ-6 ל-8 שקלים, ומיד לאחריה תוכננה עלייה נוספת. פעולות הארגון הביאו לעצירה של אותה עלייה, שמאז נדחתה מספר פעמים. הארגון ממשיך לפעול למען ביטול עליות מחירים נוספות בשנים הקרובות.  

 פרויקטים משמעותיים 

 קואליציית "מנתבים מחדש" 
במאי 2024 הוקמה קואליציית ארגוני חברה אזרחית בשם "מנתבים מחדש", בהובלת ארגון 15 דקות, שמטרתה לקדם את הקמת הרשויות המטרופוליניות לתחבורה מול מקבלי ההחלטות, ולבזר את סמכויות משרד התחבורה אל רמת השלטון המקומי. בין חברי הקואליציה הנוספים נמנים: התנועה לאיכות השלטון, ישראל 2050, פורום האקלים הישראלי, מועצת התלמידים והנוער הארצית, המרכז להעצמת האזרח, תחבורה בדרך שלנו ועיר להאיר.

 BetterBus 
במרץ 2025 הושק התוסף הייחודי של 15 דקות בשיתוף אפליקציית HopOn, המאפשר לנוסעים לדווח לראשונה בזמן אמת על עיכובים, ביטולים, עומסים ותקלות נוספות בתחבורה הציבורית. התוסף פועל בעברית, אנגלית, ערבית ורוסית. בשמונת חודשי הפעילות הראשונים התקבלו מעל ל-80,000 דיווחים, מהם מופקים דוחות מקצועיים המועברים למקבלי ההחלטות ולחברות המפעילות, במטרה לשפר את התחבורה הציבורית.

 BUS BI 
ארגון 15 דקות פיתח מערכת נתונים ייחודית לרשויות מקומיות, המספקת כלים מתקדמים לניתוח ולבקרה של שירותי התחבורה הציבורית בתחומן. המערכת מספקת נתונים על גבי דשבורדים על אודות דפוסי נסיעה, ביצועי מפעילות, כשלים בשירות, ונתוני דיווח ודירוג שביעות רצון הנוסעים, ותומכת בתכנון וקבלת החלטות מבוססות נתונים. מספר רשויות כבר משתמשות במערכת בליווי הארגון.

 בדרכך 
פרויקט הפועל לשיפור הנגישות התחבורתית לתעסוקה עבור נשים, תוך עידוד הגעה ירוקה לעבודה והתמקדות בצרכים הייחודיים של נשים בשימוש בתחבורה ציבורית, בשיתוף שדולת הנשים בישראל. ב-2025 החל פיילוט בשלושה מתחמי תעסוקה גדולים - במרכז, בצפון ובמזרח ירושלים. במסגרת הפרויקט מוקמות קבוצות מיקוד לבחינת צרכים וחסמים תחבורתיים של נשים בהגעה לעבודה, ונערכים תהליכי מיפוי הכוללים סקרי קהילה ומפגשים עם עובדות ועובדים. במקביל נוצר שיתוף פעולה עם חברות מעסיקות ועם גורמי מקצוע ברשויות המקומיות.

 מוקד פניות ציבור חדש 
שדרוג מוקד הפניות של 15 דקות בשיתוף ארגון CFI - Code For Israel, כך שיאפשר ייעול תהליכים, מתן מענה מהיר וסיווג אפקטיבי של פניות הציבור לזיהוי מגמות ודפוסים רוחביים.

 מימון 
פעילות העמותה מתבססת על צוות עובדים קבוע, מתמחים ומתנדבים. מקורות המימון של העמותה הם קרנות פילנתרופיות וממשלתיות, וכן תרומות מהציבור. בשנת 2016 התקיים קמפיין גיוס המונים.

 ראו גם 

 משרד התחבורה והבטיחות בדרכים
 תחבורה ציבורית בישראל
 אוטובוסים בישראל
 רכבת ישראל

 קישורים חיצוניים 











הערות שוליים

קטגוריה:תל אביב-יפו: עמותות
קטגוריה:ישראל: ארגוני תחבורה